戊辰冬和湯南萬韻  其一
作者：杜範
朝代：宋

paragraphs: 我聞抱膝翁，高卧南中廬。
方其未遇時，邈若與世疎。
起來扶漢業，肉骨成豐腴。
青簡萬世名，寒窗一編書。
出處寧異轍，此道誠非迂。
嬾老天下士，被褐尚窮居。
負米供一飽，晨昏擷園蔬。
自知身有待，寧論食無魚。
博洽貫萬理，收拾歸一途。
翰墨瀉三峽，意氣橫九衢。
才大用寧小，道肥身不臞。
勳名會有時，天意非人圖。
璧玉藏名山，抱璞初不渝。
良工一顧盼，光彩照路隅。
看君策駉馬，願言刈其芻。